[Gregorius Episcopus servus servorum Dei, dilectis filiis Abbati et conventui Monasterii Cluniacensis salutem et Apostolicam benedictionem. Affectu benevolentiæ specialis illos debemus prosequi, qui nobis et Ecclesiæ Romanæ per operis evidentiam sunt devoti; cum ex hoc sit provenire solitum quod devotorum sinceritas in augmentum deducitur, et ad condigna obsequia opportunitatis tempore promptior invenitur. Hinc est quod nos tuis, fili Abbas, precibus inclinati collationes, quas de Prioratibus, Dacanatibus grangiis et aliis locis Cluniacensis Ordinis qui post constitutionem felicis recordationis Clementis Papæ prædecessoris nostri super beneficiis et dignitatibus in Romana Curia vacantibus nonnisi per Romanum Pontificem conferendis editam, apud Sedem ipsam vacasse, et alias ad tuam collationem spectare noscuntur, te juxta concessam tibi super hoc ejusdem prædecessoris indulgentiam fecisse proponis, ratas et gratas habentes, eas auctoritate Apostolica confirmamus, et præsentis scripti patrocinio communimus; indulgentiam hujusmodi prædecessoris ejusdem de speciali gratia tenore præsentium innovantes. Nolumus autem quod hujusmodi confirmatio ad Prioratum sancti Gabrielis Cremonensis prædicti Ordinis, vel ad collationem, si quam de ipso fortasse fecisti, aliquatenus extendatur. Nulli ergo et,c. Datum apud Vrbem-veterem, Idibus Ianuarii, Pontificatus nostri anno primo.]